# Antigorita

L'antigorita és un mineral de la classe dels silicats (fil·losilicats). Matthias Eduard Schweizer li va posar aquest nom el 1840 per la Vall d'Antigorio, a Itàlia, lloc on es va trobar. En realitat, l'exemplar tipus es va recollir a prop de la frontera entre Suïssa i Itàlia a partir d'afloraments de la serpentinita Geisspfad i no és clar en quin país es van prendre les mostres. Pertany al grup serpentina. És un mineral molt relacionat amb la lizardita i el crisòtil.

## Característiques

L'antigorita es troba normalment en forma massiva o en plaques, i cristal·litza en el sistema monoclínic. La seva duresa varia entre 3,5 i 4 a l'escala de Mohs i la seva exfoliació és molt bona. Predominen els exemplars de color verd, tot i que també són normals de color verd-blavós, blanc, marró o negre.
Segons la classificació de Nickel-Strunz, l'antigorita pertany a «09.ED: Fil·losilicats amb capes de caolinita, compostos per xarxes tetraèdriques i octaèdriques» juntament amb els següents minerals: dickita, caolinita, nacrita, odinita, hal·loysita, hisingerita, hal·loysita-7Å, amesita, berthierina, brindleyita, caryopilita, crisòtil, cronstedtita, fraipontita, greenalita, kellyita, lizardita, manandonita, nepouita, pecoraita, guidottiita, al·lòfana, crisocol·la, imogolita, neotocita, bismutoferrita i chapmanita.
Als territoris de parla catalana ha estat descrita a les mines de Costabona, situades a Prats de Molló i la Presta, una comuna de la comarca del Vallespir, a la Catalunya del Nord. També ha estat trobada a les pedreres de Gualba, al Vallès Oriental (Barcelona).

## Varietats

Trobem les següents varietats d'antigorita:
* Al-Antigorita, o alumoantigorita, és una varietat que conté alumini.
* Bowenita, una varietat groguenca més toba que l'antigorita. EL nom li va donar James D. Dana en honor del químic i mineralogista George Thomas Bowen.
* Jade dels Andes, nom comercial que rep una varietat dura de qualitat lapidària (composta predominantment d'antigorita, amb un 21-31% de lizardita, magnetita i carbonat-Mg) provinent de l'Argentina. El color varia des de diverses tonalitats de verd, passant pel color groguenc, fins a gairebé negre.
* Jenkinsita, una varietat ferrosa, també coneguda com a ferroantigorita.
* Picrolita, una varietat columnar o fibrosa.
* Vorhauserita, una varietat marronosa a negra d'antigorita que conté manganès.
* Wil·liamsita, una varietat verd poma pàl·lid i translúcida d'antigorita.

## Referències

* ↑ «Antigorite» (en anglès). Mindat. [Consulta: 12 desembre 2015].
* ↑ «Antigorita». Gran Enciclopèdia Catalana. Barcelona: Grup Enciclopèdia Catalana.
* ↑ «Antigorita». Fotominer. [Consulta: 4 febrer 2014].
* ↑ Michel Dubru «Pétrologie et géochimie du marbre à brucite et des borates associés au gisement de tungstène de Costabonne, (Pyrénées orientales, France)». HAL theses, 1986 [Consulta: 20 novembre 2023].
* ↑ «Al-Antigorite» (en anglès). Mindat. [Consulta: 11 febrer 2014].
* ↑ «Bowenite» (en anglès). Mindat. [Consulta: 11 febrer 2014].
* ↑ «Andes Jade» (en anglès). Mindat. [Consulta: 11 febrer 2014].
* ↑ «Jenkinsite» (en anglès). Mindat. [Consulta: 11 febrer 2014].
* ↑ «Picrolite» (en anglès). Mindat. [Consulta: 11 febrer 2014].
* ↑ «Vorhauserite» (en anglès). Mindat. [Consulta: 11 febrer 2014].
* ↑ «Williamsite» (en anglès). Mindat. [Consulta: 11 febrer 2014].